Для прадстаўнікоў з вобласці стала сюрпрызам, што ветэран вайны і працы яшчэ і вядомы на Валожыншчыне музыкант і спявак. Ён шмат гадоў быў салістам хору ветэранаў РЦК. Два баяны, нібы верныя сябры, заўсёды стаяць нагатове. І хоць пальцы ўжо не так спрытна бегаюць па клавішах, Аляксей Іванавіч не адмовіўся ўзяць інструмент у рукі. Да імправізаванага канцэрта далучыўся і В. М. Адамовіч. Яго папуры на тэму ваенных песень падтрымалі ўсе прысутныя. Дом Санталавых напоўніўся гукамі музыкі і зладжаным хорам галасоў.